Къуажэдэсхэм яIуощIэ
Лазаревск щIыналъэм и къуажэхэр къызэхэзыкIухьа Затулин Константин яIущIащ ШахэкIеишхуэрэ Хьэджыкъуэрэ щыпсэухэм. Политолог, УФ-м и Жылагъуэ палатэм хэт, СНГ-м хыхьэ къэралхэм я институтым и унафэщI, теленэтын езыгъэкIуэкI Затулиныр а къуажэхэм жьыми щIэми къыща- цIыху. Ар Сочэ къалэ къызэрыщалъхуар а псом хэплъхьэжмэ, фIыуэ къыщIалъагъур, дзыхь къыщIыхуащIыр гурыIуэгъуэщ.
Сочэ и ШахэкIей, Лыгъуэтх къуажэ округхэр зэпэжыжьэми, сыткIи зэрощIэ, зэдоIэпыкъу. ЗыгъэгузавэмкIи я Iуэхухэр зэщхьщ. Затулин Константин IущIэну къэкIуахэм, «Урысей зэкъуэтым» и лIыкIуэу Къэрал Думэм ягъэкIуэну къагъэлъэгъуахэм я фIэщ мэхъу я Iуэху зэIумыбзхэр гъэзэкIуэжынымкIэ ар къазэрыдэIэпыкъунур. Абыхэм къалъытэ зи гупсысэр пхызыгъэкIыф апхуэдэ цIыхур Къэрал Думэм гъэкIуэн хуейуэ.
— Нэхъапэхэм мы щIыпIэхэм сыкъэкIуэрейуэ щытащи, си гуапэщ фи псэукIэр зыхуэдэр зэзгъэлъагъуну, — жиIащ Затулин Константин, ШахэкIеишхуэ щыпсэухэм щепсалъэм. — Ди зэIущIэм мыхьэнэ иIэщ къуажэдэсхэр нэхъ зытегузэвыхь Iуэхухэр тэмэму къызгурыIуэнымкIэ.
ЗэIущIахэр нэхъыщхьэу зытепсэлъыхьар щIым теухуауэ яIэ гукъеуэрщ. Акционер зэгухьэныгъэхэм яIэщIэлъ пхъэщхьэмыщхьэ хадэхэмрэ шей хадэхэмрэ тэмэму емылэжьурэ зэрызэщIэкIэжыр ягу къызэреуэр жаIащ къуажэдэсхэмрэ Адыгэ Хасэм хэтхэмрэ. ЩIыр бэджэнду къэпщтэныр е къэпщэхуныр тынш ямыщIауэ, къуажэдэсхэм зэрызамыужьынур жаIащ мы Iуэхум игъэпIейтейхэм.
Ахэр тепсэлъыхьащ «УФ-м и щIыдэлъху лъэпкъ мащIэхэм я хуитыныгъэхэр» федеральнэ законыр крайм щыгъэзэщIэн зэрыхуейм, адыгэ къуажэхэм щыпсэухэр мы щIыпIэм зыщаплъыхьыну, зыщагъэпсэхуну къакIуэхэм хуэIухуэщIэ яхуэзыщIэхэм яхыхьэным пыщIа гугъуехьхэм, хы ФIыцIэ Iуфэм и щIыуэпс телъыджэр хъумэным. НэгъуэщI зы Iуэхугъуэми къытеувыIащ: Шахэ, Ашэ псыежэххэм пэгъунэгъуу щыIэ къуажэхэм щыпсэухэр зэпэмыууэ япэщIэтын хуей мэхъу а псыхъуэхэм мывэкIэщхъ изышхэм.
Тепсэлъыхьащ бынунагъуэшхуэхэм ядэIэпыкъуным, ШахэкIеишхуэ сабий садрэ школ стадионрэ дэщIыхьыным.
— Къуажэдэсхэр зыгъэгузавэ Iуэхухэм я ныкъуэр щIыналъэм щызэфIэпх хъунущ, — жиIащ Затулиным, — нэхъ гугъухэр, шэч хэмылъу, федеральнэ Iуэху щIын хуейщи, абы дытелэжьэнщ.
Ныбэ Анзор.
